Karen Hækkerup (S), 2010-01-28:
Tværtimod yder de en rigtig, rigtig flot indsats.
Det, der skal rettes en kritik imod, er de muligheder, de har, der er begrænsede, for hvis de havde bare lidt flere muligheder, kunne de nå så meget, meget mere.
Så når jeg og Socialdemokraterne kritiserer, hvad der foregår ved kriminalforsorgen, er det meget vigtigt at forstå, at det ikke er de ansatte eller den indsats, der bliver leveret, vi er kede af eller vrede over, nej, det er alt det, vi synes man yderligere kunne gøre, og som vi ved også mange ansatte ved kriminalforsorgen gerne ville, hvis de bare havde mulighed for det.
SF har fremsat et forslag, som vi behandler her, og som handler om en reform af Kriminalforsorgen i Frihed.
Forslaget ligger i utrolig god tråd med noget af det, som Socialdemokraterne selv har lagt frem, nemlig vores udspil, der hedder »Straf, der virker«, som bl.a. tager sigte på at sørge for, at kriminelle får en bedre tilbagevenden til samfundet og kan vende tilbage som samfundsborgere uden at falde tilbage i ny kriminalitet.
Jeg er enig i og bakker op om de ting, der står i forslaget, dog har jeg en enkelt ting, som jeg vil sige jeg er lidt uenig i eller lidt i tvivl om hvad jeg skal mene om, og som handler om stormøderne.
Stormøder som begreb synes jeg er fornuftigt, det kan jeg sagtens se, men om lige det eksempel, der bliver nævnt i papiret, som handler om en pædofil, der skal vende tilbage til et lokalområde, vil jeg sige, at det kan man ikke bede en, der har været offer, eller en, der har været i offerets omgangskreds, om at deltage i.
Så hvis man kunne se bort fra den del af det, er alle de andre dele i det indspark, der ligger her, ting, jeg er meget, meget enig i, i forhold til hvordan en sådan reform skulle være.
Vi ved, at når folk i dag bliver løsladt, er det ganske ofte meget kaotisk.
Det er ikke alle, der får lov til at komme på en pension, selv om de har brug for det, det er ikke alle, der kan få en mentor, selv om de selv beder om at få en.
Mange, der har siddet inde, har dårlig kontakt til deres familie, og de venner, de har udenfor, er måske ikke nogle, de har lyst til at vende tilbage til, for så ved de, at risikoen for, at de falder tilbage i ny kriminalitet, stofmisbrug eller andet, er stor.
Derfor er der rigtig mange, der har behov for noget støtte, når de skal vende tilbage efter en fængselsdom, og det er der altså også behov for at vi nytænker og gør bedre.
Jeg er enig med fru Karina Lorentzen Dehnhardt, da hun konstaterede, at det på justitsministeren lød, som om han i den her sag i virkeligheden også var enig med SF i, at det ville være en god idé at have mentorordninger også for dem, der er over 25 år.
Men vi har jo desværre set et mønster med den her regering, som er, at når Socialdemokraterne eller SF lægger gode forslag frem i Folketingssalen, så afviser man det.
Men lur mig, om ikke der går et par uger, og så bliver der nedsat en arbejdsgruppe, og så vender regeringen på en tallerken, og så vil de sælge forslaget, som om det var deres eget.
Sådan har vi set det inden for sikkerhedsbranchen, vi har set det med vores offerpakker, vi har set det med en hel masse af de forslag, vi har lagt frem i salen.
Så det håber jeg også vi kommer til at se med det her forslag, for der er behov for at kigge på, hvordan man kan reformere Kriminalforsorgen i Frihed, og uanset hvem der skal tage æren for det, når det engang kommer så vidt, er det jo kun godt, hvis regeringen ændrer sin position, selv om den har en holdning om, at den vil stemme alting ned, hvis den ikke selv har fremsat det.